google/wiki40b huggingface dataset:
רכס בשנית

הצומח

רכס בשנית מוכר כשמורת טבע. בחורש המכסה אותה ניתן למצוא את עצי אלון מצוי, אלון התולע, אלון התבור, אלה אטלנטית, אגס סורי, ושזיף הדוב. צומחים בו כמה מינים נדירים, כגון אירוס החרמון, אירוס הלבנון, כרכום דמשקאי, נורית קושטא, לוענית יריחו, חלמונית גדולה וסתוונית התשבץ.

יישובים

על מורדות רכס בשנית התקיימו מספר כפרים שהיו מיושבים לסירוגין בתקופות שונות. בתיהם בנויים אבן בזלת מקומית, וברבים מהם נמצאו פריטים ארכיטקטוניים וממצאים ארכאולוגיים נוספים המעידים על יישוב יהודי ונוצרי שהיה באזור בתקופה הרומית והביזנטית. באמצע המאה ה-19 התיישבו בכפרים צ'רקסים, שבאו לאזור מהקווקז בעידוד השלטון העות'מאני. במורדות המזרחיים, בצדו הסורי של הגבול, קיימים הכפרים בורייקה וביר אל-עג'ם. בצד הישראלי היו, עד מלחמת ששת הימים, הכפרים חרבת צרמן ועין זיוון בצפון, ומומסיה, עין עיישה וג'וּיזה במורדות המערביים. כיום נמצא מושב אלוני הבשן במרכז המורדות המערביים של הרכס, לא הרחק מחורבות ג'ויזה.
בנימין אמירה

קורות חיים

נולד במוהיליב-פודילסקי שבמערב האימפריה הרוסית (כיום באוקראינה) לאברהם (רופא שינים, לימים בתל אביב) ובשנת 1910 עלה עם משפחתו לארץ ישראל. למד בגימנסיה הרצליה בתל אביב ולאחר מכן למד מתמטיקה באוניברסיטת ז'נבה. 
בין השנים 1921–1924 היה תלמידו של יחזקאל אדמונד לנדאו באוניברסיטת גטינגן בגרמניה. לאחר מכן חזר לז'נבה, ומונה למרצה באוניברסיטה. כעבור שנה הצטרף ללנדאו בהקמת המכון למתמטיקה של האוניברסיטה העברית בירושלים. לאחר שלנדאו עזב, נותר בירושלים והניח את היסודות לעבודת המכון. באוגוסט 1954 נתמנה למנהל המכון. 
בשנת 1951 הקים את כתב העת המקצועי Journal d'Analyse Mathématique וערך אותו יחד עם זאב נהרי ומנחם שיפר.
ב-1966 עוטר באות לגיון הכבוד בדרגת אביר. 
תחביבו בגידול ורדים הביא לייבוא זנים רבים של הצמח לישראל ובגנו הפרטי היו יותר ממאה זנים. בשנת 1938 פיתח אמירה את הזן הארצישראלי "ישראלה אמירה".
אשתו הראשונה, דיבשה אמירה, הייתה אף היא מתמטיקאית.
רעייתו השנייה ורדה (1914-2008) נטמנה לצידו בהר המנוחות.
קווי יסוד לפילוסופיה של המשפט

תוכן

הפילוסופיה של המשפט (כך נקרא הספר בקיצור) עוסק בתחילתו בדיון על מושג הרצון החופשי. הגל טוען שהרצון החופשי יכול להתממש רק בהקשר חברתי מורכב של זכויות רכוש, יחסים, חוזים, התחייבויות מוסריות, חיי משפחה, כלכלה, מערכת החוק ומערכת הממשל. במילים אחרות, אנו לא יכולים להיות בעלי רצון חופשי מבלי להיות שותפים לכל ההיבטים הללו של החיים והמדינה.
הרוצה בשלום ייכון למלחמה

הרוצה בשלום ייכון למלחמה (בלטינית: Si vis pacem, para bellum - סִי וִיס פָּאקֶם פָּרָה בֶּלוּם) הוא ביטוי המיוחס לסופר הרומאי, בן המאה הרביעית או החמישית וגטיוס.

מקור הביטוי

הרעיון בבסיס הביטוי, שעל מי שמעוניין בשלום להתכונן למלחמה, נמצא כבר אצל כותבים מוקדמים מוגטיוס, כגון אפלטון, וניתן להבין אותו גם מתוך אמנות המלחמה של סון דזה, ששאיפתו היא לנצח מבלי להילחם, אך מייחסים את הביטוי לוגטיוס, בהקדמה לספרו השלישי על מדעי הצבא (De re militari), שם, בסיפא של ההקדמה, הוא מביע זאת במילים שונות מעט: "Igitur qui desiderat pacem, praeparet bellum".
תרגום משפטי הסיפא של ההקדמה לספר השלישי הוא:
...לפיכך, הרוצה בשלום, ייכון למלחמה. השואף לניצחון, לא יחסוך כאב מאימון חייליו. והמקווה להצליח, יילחם לפי עקרונות סדורים, לא לפי יד המקרה. איש אינו מעז לאיים או לפגוע בכוח שעליונותו במלחמה ידועה.

שימושים נוספים

הביטוי מצוטט על ידי קלאוזביץ ולידל הארט וזכה לורסיות שונות, כגון:"הרוצה במלחמה ייכון לשלום" המיוחסת לנפוליאון או גם היפוכי משמעות, כגון "הרוצה בשלום ייכון לשלום". 
ביטוי זה מונצח ביצירות אמנות, על קירות מבנים בבסיסים, על סמלי יחידות בצבאות שונים, כשהוא משמש כמוטו של אותן יחידות, ועל מטבעות. 
זהו מקור שמו של אקדח הפרבלום.
.be

be. היא סיומת האינטרנט הלאומית  של שמות התחום (domain name) של אתרי אינטרנט הרשומים בבלגיה. הסיומת נרשמה בשנת 1988 ונכנסה לפעילות שנה לאחר מכן. הסיומת הייתה מנוהלת בשנים הראשונות על ידי האוניברסיטה הקתולית בלוון, בשנת 2000 השליטה בסיומת הועברה לארגון DNS Belgium. נכון למאי 2016, ישנם 1,549,663 שמות תחום רשומים בסיומת אינטרנט זו. 
בנובמבר 2005 הוכרז כי ההרשמה ההתחלתית תחת סיומת זו תהיה בחינם עד תחילת שנת 2006, אך יהיו הגבלות בנוגע למספר ההרשמות שיוכל לבצע כל אינדיבידואל. תהליך זה הצליח בצורה מרשימה כאשר כבר ביום הראשון נרשמו מעל ל-17 אלף שמות תחום חדשים.
מפלגת הימין הקיצונית  ולאמס בלאנג באזור הפלמי בבלגיה העלתה הצעת החלטה בפרלמנט הפלמי בפלנדריה שבו הציעה ליצור את סיומת האינטרנט vl. אשר תהיה מופרדת מהסיומת של בלגיה. הצעה זו נכשלה כאשר מפלגות אחרות בפלנדריה התנגדו לכך. באוקטובר 2008, הממשלה הפלמית הביעה את כוונתה ליצור סיומת אינטרנט בעלת 3 אותיות עבור פלנדריה, והוצעו סיומות גון: vla., vln. או fla.
אינטרנט כשר

סינון אתרים מוצפנים

חברות הסינון נתקלות בקושי בעת סינון אתרים מוצפנים באמצעות HTTP Secure, ההצפנה אינה מאפשרת למבצע הסינון לפענח את תוכן החבילות הנשלחות מהלקוח לשרת ולהיפך, היות ומפתח השיחה (Session key) המשמש להצפנת החבילות ולפענוחם, נוצר בשיחה המוצפנת באמצעות המפתח הציבורי של השרת (החתום בידי רשות אישורים מהימנה), כך שהלקוח והשרת בלבד מחזיקים במפתח  זה וממילא ביכולת לפענח את תוכן החבילות. כדי לפתור בעיה זו, נוהגים בחברות הסינון להורות למשתמשים להתקין תוסף, אשר גורם לדפדפן לסמוך על תעודות אבטחה שמנפיקות חברות הסינון עבור האתרים המאובטחים. כך התקשורת עם האתר מתועלת דרך שרתי חברת הסינון, אולם כמו בכל מקרה של שימוש בפרוקסי, ממילא נתוני הגלישה המאובטחת של המשתמש נחשפים אליה.
עומר דרור

ביוגרפיה

דרור נולד בארצות הברית ובגיל שנה עלה לישראל עם הוריו, ארז ורלי. דרור גדל ביישוב ניל"י ולמד בתיכון עירוני א' שבמודיעין, במגמת תיאטרון. את שירותו הצבאי עשה בתיאטרון צה"ל של חיל החינוך.

קריירה

בשנים 2011–2013 שיחק בסדרת הילדים והנוער "אליפים", שזכתה בפרס האקדמיה הישראלית לטלוויזיה, בתפקיד מיכה, חברו הטוב של גדי.
בשנת 2012 דגמן עבור חברת ההלבשה TNT. בחודשי הקיץ שיחק במחזמר "נמו בספארי" בתור נמו.
בשנת 2013 החל להנחות את התוכנית "הבנים והבנות" בערוץ הילדים, לצד אסף הרץ. באותה שנה השתתף בסרט "מקובלות" בתור בועז. בנוסף, דרור נבחר לאחד הפרזנטורים של חברת האופנה הישראלית קסטרו. כמו כן, באותה שנה הופיע במופע משותף עם השחקן אסף הרץ.
בשנת 2014 השתתף בסדרה "מועדון החנונים" בערוץ זום בתור תום. בנוסף, שיחק בעונה הרביעית והחמישית של "גאליס" בערוץ הילדים, בתפקיד ארז בראל. כמו כן, הצטלם למגזין האופנה המוביל "DAMAN", והשתתף בפסטיגל הראשון שלו "משחקי הפסטיגל".
בשנת 2014 נודע כי ישתתף בסרט על חייו של הזמר מייק ברנט, ויגלם את מייק. את הסרט יביים הבמאי איתן פוקס. על פי התכנון, הסרט צולם בסתיו 2015 ועתיד לצאת לאקרנים לקראת פסטיבל קאן 2016.
ב-2015, במהלך חנוכה השתתף דרור בפסטיגל השני שלו, "היי סקול פסטיגל". בנוסף באותה שנה התארח בתוכנית "גב האומה" בערוץ 10.
ב-2016 במהלך חנוכה השתתף דרור בפסטיגל השלישי שלו ברציפות, "היי סקול פסטיגל 2".
ב-2017 עלה לאקרנים הסרט "כמעט מפורסמת", בו שיחק לצד נועה קירל. מלבד זה, באותה שנה החל להנחות בערוץ yes kids את השעשועון "אסקייפ". הוא גם החל לשחק בתיאטרון הבימה במחזה "סיפור אהבה בשלושה פרקים" בתפקיד אלאן.
מאז 2018 משחק בסדרה "כפולה" שבערוץ Kidz בתור בן חממה. בקיץ 2018 השתתף גם ב"כפולה: המופע" שהוצג בהיכל מנורה מבטחים.
החל מ-2018 משחק בסדרה "מלכות" בתור שחף, בהוט.

חיים אישיים

ב-2017 החל במערכת יחסים עם הדוגמנית מיכל פרס. אחרי זוגיות של קצת יותר משנה, השניים נפרדו בספטמבר 2018, אך חזרו לנהל מערכת יחסים זוגית אחרי חודשיים.
טרנס קינסי

קריירה

קינסי החל את הקריירה שלו במכללת דרום קרולינה. ב-2006 קלע לממוצע 15.8 נקודות למשחק וניסה את מזלו בדראפט ה-NBA.
לאחר שלא נבחר בדראפט ב-2006 הצליח קינסי לקבל חוזה ב-NBA וחתם בממפיס גריזליס. ב-48 משחקים בעונה קלע 7.7 נקודות בממוצע. בעונתו השנייה שיחק 11 משחקים עד ששוחרר מהקבוצה.
לאחר מכן ב-2008 חתם בפנרבחצ'ה מליגת העל הטורקית, וסייע לה לזכות באליפות טורקיה ולהעפיל עד לרבע גמר היורוליג.
ב-1 באוגוסט 2008 חזר קינסי ל-NBA והצטרף לקליבלנד קאבלירס לעונה אחת בה מיעט לשחק.
ב-25 באוגוסט 2009 חתם קינסי שוב בפנרבחצ'ה ושיחק במדיה שנתיים, במהלכן קבוצתו זכתה פעמיים באליפות טורקיה תוך כדי שהוא זוכה ב-2010 בתואר ה-MVP של סדרת הגמר בליגה הטורקית.
ביולי 2011 חתם קינסי לעונה אחת באנאדולו אפס. בעונה זו קבוצתו הגיעה עד לגמר הפלייאוף בליגת העל הטורקית שם הפסידו בסדרה 2–4 לבשיקטש.
ב-26 בספטמבר 2012 הצטרף לגולדן סטייט ווריורס מליגת ה-NBA אך נופה מהסגל הסופי.
ב-14 בדצמבר 2012 חתם קינסי בסקאבוליני פזארו מליגת העל האיטלקית איתה קלע 12.4 נקודות בממוצע למשחק. בהמשך אותה עונה עבר לאוניקאחה מלאגה מליגת העל הספרדית עד לסיום העונה.
ב-9 בספטמבר 2013 חתם קינסי לעונה אחת בפרטיזן בלגרד מליגת העל הסרבית.
ב-31 בינואר, במשחק היורוליג של קבוצתו נגד לוקומוטיב קובאן קלע 32 נקודות, לקח 5 ריבאונדים והוסיף 3 חטיפות. באותו עונה קלע 14.8 נקודות ולקח 4.6 ריבאונדים בממוצע למשחק ביורוליג.
ב-4 באוגוסט 2014 חתם קינסי בניז'ני נובגורוד מליגת ה-VTB.
ב-22 ביולי 2015 חתם לעונה אחת בטרבזונספור מליגת העל הטורקית.
ב-28 בדצמבר 2015 חתם בהכוכב האדום בלגרד וסייע להם לזכות באליפות סרביה, בליגה האדריאטית ולהעפיל לרבע גמר היורוליג. קלע בממוצע 9.6 נקודות למשחק ביורוליג.
ב-2016 חתם קינסי בהפועל ירושלים מליגת העל הישראלית לשנתיים.
ב-15 ביוני 2017 סייע לקבוצתו לזכות באליפות ליגת העל אחרי ניצחון 76–83 על מכבי חיפה במשחק הגמר בו קלע 19 נקודות והוסיף 5 ריבאונדים.
ב-2 בספטמבר 2018 חתם בקבוצת ברוגאן מליגת העל הספרדית בכדורסל.
בתחילת דצמבר עבר לקבוצת דיז'ון מהליגה הצרפתית, המשחקת גם בליגת האלופות של פיבא.
גבריאל ג'ורג'ו

קריירה

ג'ורג'ו התחיל את הקריירה שלו באוניברסיטאטה קלוז' ששיחקה אז בליגה השנייה. לאחר 7 שנים בהם נכשלו מאמציו של המועדון להעפיל לליגת העל הרומנית. בינואר 2007 המועדון היה במקום הראשון בליגה כאשר ג'ורג'ו היה מבין השחקנים המובילים במועדון והוא חתם באוצלול גאלאץ עימה הגיע למקום החמישי שהוביל למוקדמות גביע אופ"א. באוגוסט 2007 חתם ברובין קאזאן. לאחר שלא זכה לדקות משחק, באוגוסט 2008 הושאל לאוצלול גאלאץ ובינואר 2009 חתם במועדון. בעונת 2010/2011 זכה עם המועדון באליפות לראשונה בתולדותיו. ביולי 2011 זכה עם המועדון בסופר קאפ לאחר ניצחון על סטיאווה בוקרשט. בקיץ 2014 חתם במכבי נתניה. ב-21 במרץ 2015 הבקיע את שער הבכורה שלו במועדון בניצחון 1-3 נגד הפועל פתח תקווה. בסיום העונה עזב את המועדון וחזר לרומניה וחתם בקונקורדיה קיאז'נה. בקיץ 2016 חזר לאוניברסיטה קלוז'.
בקיץ 2019 פרש מכדורגל.
לאחר ההצלחה עם אוצלול, במאי 2011 זומן לסגל נבחרת רומניה. ב-8 ביוני 2011 ערך את הופעת הבכורה שלו בנבחרת במשחק ידידות נגד ברזיל.
אוליביה טרייסי

אוליביה טרייסי (באנגלית: Olivia Tracey; נולדה ב-11 ביולי 1960 בדבלין) היא דוגמנית ושחקנית אירית.

ביוגרפיה

פרק זה לוקה בחסר. אנא תרמו לוויקיפדיה והשלימו אותו.
קודי כריסטיאן

ביוגרפיה

כריסטיאן נולד בפנובסקוט, מיין לאם אינדיאנית וגדלו שם בשמורה מקומית. אמו של כריסטיאן היא ניצלה מסרטן השד, והוא יצא בקמפיין לגיוס כסף למחקר סרטן השד.

קריירה

בין השנים 2010-2015 כריסטיאן גילם את מייק מונטגומרי, אחיה הצעיר של אריה מונטגומרי, בגילומה של לוסי הייל בסדרת הנוער הפופולרית של רשת Freeform "שקרניות קטנות" בעונות 2-1, 5-4 וכוכב אורח בעונה השישית. הוא זכה לתהילה נוספת כאשר השתתף בתפקידי אורח בסדרות הטלוויזיה "האנטומיה של גריי" ו"דם אמיתי". בשנת 2013 שיחק בסרט "משחקי למות מרעב", פרודיה לסרט "משחקי הרעב". 
בשנת 2015 הצטרף לקאסט העונה החמישית של סדרת הדרמת העל-טבעית לנוער "זאב צעיר" ברשת MTV, בגילומו של תיאו רייקן. ב-2016 שב לגלם את דמות זו גם בעונה השישית של הסדרה. 
ב-2019 פרסם שיר בשם "hills" ולאחר מכן פרסם עוד שיר בשם ״Drippin”. בשנה זו גם דיבב במשחק הוידאו "Final Fantasy VIII", שהוא ה-17 במספר בסדרת המשחקים.
וילהלם השני, רוזן הסן

ביוגרפיה

וילהלם השני נולד ב-29 באפריל 1469 בקאסל, ללודוויג השני, רוזן הסן התחתית (1438–1471) ולמכטילד מווירטמברג-אוראך, בתו של לודוויג השני, רוזן וירטמברג-אוראך. וילהלם נקרא גם וילהלם האמצעי, כדי להבדילו מאחיו וילהלם הזקן - וילהלם הראשון, רוזן הסן התחתית, ומבן דודו וילהלם הצעיר - וילהלם השלישי, רוזן הסן העילית.
לאחר התפטרותו של אחיו וילהלם הראשון, רוזן הסן התחתית, עלה וילהלם לשלטון ברוזנות הסן התחתית. ב-17 בפברואר 1500 ירש וילהלם את בן דודו וילהלם השלישי, רוזן הסן העילית, ובכך איחד את רוזנות הסן תחת שלטונו.
בשנת 1504 חלה וילהלם בעגבת, ומשום כך מסר את השלטון ב-1506 לעוצר שמשל בשמו. ב-11 ביולי 1509 מת וילהלם בקאסל, ולאחר מותו התפתח קרב ירושה בין אצולת הסן עד שלבסוף הצליחה אשתו אנה ממקלנבורג-שוורין להפוך לעוצרת בשם בנו פיליפ הראשון, רוזן הסן.
גבי דאגלס

ביוגרפיה

דאגלס נולדה בווירג'יניה ביץ' שבווירג'יניה. דאגלס נוצרייה, אולם ציינה שבעבר משפחתה התנסתה בכמה מסורות יהודיות כמו חנוכה, כשרות, ואף ביקור בבית כנסת קונסרבטיבי. היא החלה להתאמן בגיל 6 בהתעמלות. בתחילת דרכה התאמנה בהדרכתם של דינה ווקר וגוסטבו מור ומשנת 2010, מתאמנת בהדרכתו של ליאנג צ'או בווסט דה מוין שבאיווה.

מדליית זהב באליפות העולם

באליפות העולם בהתעמלות שנערכה בטוקיו שביפן בשנת 2011 זכתה דאגלס במדליית זהב, בתחרות הקבוצתית (179.411 נק') לפני רוסיה (175.329 נק') וסין (172.820 נק'). נוסף לכך, היא סיימה במקום חמישי בתרגיל על המקבילים מדורגים בתוצאה של 14.200 נקודות.
באליפות העולם בגלאזגו 2015 זכתה במדליית הזהב בקרב רב נבחרות ואת מדליית הכסף בקרב רב אישי.

אלופה אולימפית בקרב רב

באולימפיאדת לונדון (2012) זכתה דאגלס בשתי מדליות זהב, בתחרות הקבוצתית (183.596 נקודות), לפני רוסיה (178.530 נקודות) ורומניה (176.414 נקודות) ובתחרות הקרב רב אישי בתוצאה של 62.232 נקודות, לפני ויקטוריה קומובה מרוסיה (61.973 נקודות) ואליה מוסטפינה (59.566 נקודות). נוסף לכך, היא סיימה במקום שביעי בתרגיל על הקורה (13.633 נקודות) ובמקום שמיני בתרגיל על המקבילים מדורגים (14.900 נקודות).
ב-2017 חשפה כי הייתה מקורבנות ההתעללות המינית של רופא נבחרת ההתעמלות האמריקאית לארי נאסר. על כך זכתה יחד עם חברותיה בפרס ארתור אש למעשי אומץ וגבורה בתחום הספורט.
מספר אלגברי

הכללה

על איברים אלגבריים בהרחבה של שדות, או באופן כללי יותר באלגברה, ראו בערך איבר אלגברי.
בריירס

גאוגרפיה

בריירס שוכנת במרחק של 853 ק"מ ממערב לבירת המדינה סלבדור ו-622 ק"מ מצפון-מזרח לבירה הפדרלית ברזיליה. העיר מהווה צומת דרכים חשוב בין חלקים שונים של ברזיל. מבחינה גאוגרפית ממוקמת העיר בתוך אגן ההיקוות של נהר הריו גרנדה, אחד מיובליו של נהר הסאו פרנסיסקו. כמו כן עוברים בתחומי העיר נהרות נוספים.

היסטוריה

טרם תחילת ההתיישבות האירופאית היה האזור נחלתם של שבטי ילידים שהוכחדו במחלות ובמלחמות והוא היה ידוע כאזור בו היו חוות בקר רבות. ההתיישבות התקדמה במעלה הנהר ובמקום בו חסמו סלעים (barreiras, בפורטוגזית: "מחסום") את נתיבם של המתיישבים, הוקם יישוב קטן. במעלה נהר הריו גרנדה ניתן היה להפליג בסירות קטנות ועד מהרה הגיעו לאזור סוחרים כדי להוביל אספקה לחוות הבקר. הכפר היה למרכז לשטחים החקלאיים בהם גודלו טבק, שעועית, תירס ומאניוק. כל אלה יוצאו מהאזור יחד עם דבשה, ועורות בשעה שקרוסין וקפה יובאו מאירופה. כל הסחר התנהל דרך הנהר.
ב-1850 כלל היישוב מספר קטן של בקתות והוא נקרא סאו ז'ואאו דה בריירס. ב-1880 היישוב כלל עדיין רק עשרים בקתות עשויות ענפים וטיט. השפע שהיה ביערות בדמותם של העצים, שמהם הופק הגומי הטבעי, היה הגורם שזירז את התפתחותו של האזור. הגומי הושט במורד הנהר לסלבדור. ב-1902 זכתה בריירס למעמד של עיר כאשר מספר הבתים בה עמד על 630 ואוכלוסייתה מנתה 2500 תושבים.
ב-1928 נבנתה במקום תחנת הכוח ההידרואלקטרית השנייה בבאהיה והתעשייה החלה להתפתח. העיר שעד אז חוותה קיפאון בהתפתחותה החלה להתמלא בבתי אריזה, במפעלים לאריזת יבול האורז, במנפטות כותנה, במפעלי טקסטיל ובמפעלי עורות. ב-1943 פתח את שעריו סניף הבנק הראשון בעיר.
תקופת הפריחה הכלכלית של בריירס המשיכה עד ל-1964. באותה שנה הפסיקה תחנת הכוח את פעילותה והעיר נכנסה לתקופה של שפל כלכלי. עקב בידודה התחבורתי של העיר היא נותרה מנותקת יחסית במשך כעשור עד אשר הושלמה סלילתו של הכביש המהיר בין סלבדור לבין ברזיליה. זמן קצר לאחר מכן החלו להגיע השקעות ממשלתיות במיזמי השקיה והתפתחותה של העיר חודשה.
החל משנות השבעים ועד היום גדלה אוכלוסייתה של העיר מ-20,000 תושבים ל-120,000 תושבים וחלו בה שינויים רבים. השקעות ציבוריות ופרטיות זרמו אליה ואלה שינו את הפרופיל הכלכלי והחברתי שלה.

כלכלה

בריירס היא יצרנית דגנים חשובה, כמו סויה ותירס וכן של קפה, כותנה ופירות. ענף כלכלי חשוב נוסף הוא גידול הבקר.
ההשקיה, האדמה המישורית והאקלים היבש בצד העונות הגשומות הקבועות, הפכו אותה לאזור חקלאי מוביל. מתוך סך של 10,000 קמ"ר של שטחים חקלאיים, תופסים גידולי הסויה 67%, בהם 900 יצרנים מפיקים 1.5 מיליוני טונות של יבול, המהווה 4.5% מהיבול הלאומי של הסויה. ענפי גידול נוספים הם התירס, אורז, כותנה, קנה סוכר, שעועית, מאניוק, ודורה.
בשנים האחרונות הוכנס גידול הקפה לאזור והענף מתפתח במהירות. בנוסף בולטים ענפי גידול הפירות: פפאיה, מנגו, לימונים, תפוזים, גויאבה וקוקוס. התוצרת משווקת לשווקים המקומיים וכן לחו"ל.
בשנות התשעים פינה גידול הבקר בשיטות המסורתיות את מקומו לשיטות גידול מודרניות ומבוססות טכנולוגיה. שטחי המרעה טופחו, הוכנסו גזעי בקר משופרים, שיטות תחזוקת העדרים השתפרו והוכנס שימוש בחיסונים ובהזרעה מלאכותית. 55,000 ראשי הבקר שמגודלים באזור מחולקים בין כ-70% לבשר ול-30% לחלב.
גראנד ג'נקשן

היסטוריה

האזור היה מיושב על ידי ילידים במשך מאות שנים לפני הקמת העיר. בערך בזמן ההקמה הקבוצה הגדולה ביותר באזור הייתה של בני שבט היוט (Ute).
במהלך המאה ה-19 עברו באזור סוחרים וציידים רבים בדרכם מערבה לאזור קליפורניה, אך לא הוקמה בו התיישבות.
בעשורים האחרונים של המאה החל גירוש של בני היוט על ידי הממשל. בעקבות כך ב-1881 האזור נפתח להתיישבות באופן רשמי. ג'ורג' קרופורד, פוליטיקאי שבא מאזור קנזס, זיהה את הפוטנציאל בהקמת עיר באזור וב-22 ביולי 1882 הוקמה גראנד ג'נקשן. משמעות השם היא "הצטלבות גראנד", ומקור שלו הוא בנהר קולורדו, שנודע אז באזור בשם גראנד, ובעובדה שהעיר נמצאת באזור בו נהר גניסון נשפך אליו ונוצרת הצטלבות נהרות.

גאוגרפיה

העיר ממוקמת בחלקה המערבי של קולורדו, קרוב לגבול עם יוטה ועל שפת נהר קולורדו. האזור מאופיין בנוף מדברי עם טמפרטורות נמוכות בחורף של קצת מתחת לאפס ולחום גבוה בקיץ.

כלכלה

כלכלת העיר מתבססת על תיירות, חקלאות, גידול מקנה והפקת נפט וגז טבעי.

חינוך

בעיר נמצאת אוניברסיטת קולורדו מסה.

תחבורה

את העיר משרת נמל התעופה האזורי גראנד ג'נקשן, המציע טיסות למספר יעדים מרכזיים במערב ארצות הברית, בעיקר פיניקס, סולט לייק סיטי ודנוור.
העיר נמצאת על מסלול כביש בין-מדינתי 70, המקשר בין מדינת יוטה ובין העיר בולטימור במרילנד.
אמטרק, מערכת הרכבות הלאומית, מספקת שירות לתחנת הרכבת הגדולה של גראנד ג'נקשן, המפעילה נסיעה יומיומית בין שיקגו לאמריוויל שבקליפורניה דרך מפרץ סן פרנסיסקו.
ענבל ביבי

אקס פקטור

ביבי החלה את הקריירה המוזיקלית שלה בשנת 2013 כשנבחרה להשתתף בגיל חמש עשרה וחצי בעונה הראשונה של תוכנית המציאות אקס פקטור ישראל. ביבי שובצה לנבחרת הבנות של רמי פורטיס, הייתה בין המתמודדות הבולטות בעונה וטיפסה עד לחצי הגמר. בין גרסאות הכיסוי שביצעה בתוכנית נמנים השירים Beat It, בחום של תל אביב, Where Is the Love , ‏ Oops!... I Did It Again, צל כבד וניסים.

חיים אישיים

ביבי נולדה וגדלה במיתר. עקב השתתפותה בתוכנית אקס פקטור עברה להתגורר במרכז הארץ. ביולי 2016, השתתפה בצעדת השרמוטות ובמסגרת נאומה חשפה באומץ כי עברה אונס על ידי גבר מוכר מתעשיית הבידור. בשנת 2016 התגייסה לצבא והיא משרתת בפיקוד העורף. במהלך שירותה, היא הורשעה בשימוש במריחואנה ונשפטה לתקופת מאסר של 16 ימים בכלא צבאי.
פחמימנים ארומטיים רב-טבעתיים

פחמימנים ארומטיים רב-טבעתיים (באנגלית: Polycyclic aromatic hydrocarbons, ובראשי תיבות: PAHs) הם תרכובות כימיות המורכבות מטבעות ארומטיות מחוברות שאינן מכילות הטרו-אטומים (הטרו-אטום הוא כל אטום שאיננו פחמן) או מתמיר כלשהו. התרכובות הללו יכולות לשמש כסמן לזיהום הסביבה, והן מזהם נפוץ בטבע. 
חלק מהפחמימנים הללו נחשבים לקרצינוגנים, והם קשורים לבעיות בריאות אחרות. פחמימנים אלו נוצרים על ידי בעירה חלקית של דלקים מבוססי פחמן, כגון עץ, פחם, זפת, דיזל, שומן, טבק או קטורת. כיוון שהציוויליזציה האנושית נשענת במידה רבה על האנרגיה המופקת מבעירה, פחמימנים ארומטיים רב-טבעתיים קשורים בהכרח לתהליך הפקת האנרגיה. ניתן להתייחס אליהם כאל סמנים מולקולריים כיוון ששכיחותם עומדת ביחס ישר לתהליך הבעירה, ולכן הם קשורים לאיכות האוויר.
בסוגים שונים של בעירה נוצרות כמויות שונות של פחמימנים ארומטיים רב-טבעתיים, הן מבחינת הכמות והן מבחינת סוגי האיזומרים. לכן, הפחמימנים המופקים בשריפת פחם שונים מאלה המופקים בשריפת דלק המיועד לכלי רכב, ואלה שונים מהפחמימנים המופקים בשריפת יערות. ישנם פחמימנים ארומטיים רב-טבעתיים מסוימים הנמצאים בשמן, והם נוצרים כתוצאה מהמרה כימית של מולקולות תוצרים נייטרליות, כגון סטרואידים, לפחמימנים ארומטיים.
הפחמימנים הארומטיים הרב - טבעתיים מצויים גם בחומר הבין-כוכבי, בשביטים ובמטאוריטים.
כוכב (כוכב)

תכונות

כוכב הוא ענק כתום מסוג ספקטרלי K4 III שנמצא במרחק של כ-131 שנות אור ממערכת השמש. מסתו כ-2.2 מסות שמש, רדיוסו כ-44 רדיוסי שמש, והוא מאיר בעוצמה של פי 200 מעוצמת ההארה של השמש באור נראה ויותר מכפול מכך בצרוף הקרינה בתחום התת-אדום. טמפרטורת פניו נמוכה מזו של השמש ומוערכת בכ-4,000 קלווין. כוכב נמצא בשלבי התפתחות מתקדמים והוא כבר סיים להתיך מימן להליום בליבתו והיתוך המימן עבר לשכבות חיצוניות יותר, תהליך שגורם להתקררות ולהתנפחות של פני הכוכב.
פונקציית התפלגות

בתורת ההסתברות, פונקציית התפלגות, פונקציית הצטברות או פונקציית התפלגות מצטברת (פה"מ) (באנגלית: Cumulative distribution function, בראשי תיבות: CDF) של משתנה מקרי היא פונקציה של משתנה מקרי X, שערכיה קובעים את ההסתברות למאורעות מהצורה , לכל a ממשי. פונקציה זו מהווה הכללה של פונקציית הסתברות שעוסקת במשתנה מקרי בדיד, גם למשתנה מקרי רציף.
ספגטי אלה פוטנסקה

ספגטי אַלָהּ פּוּטָנֶסְקָה (באיטלקית: Spaghetti alla puttanesca; מילולית: ספגטי בסגנון הזונה) הוא מאכל פסטה איטלקי מתובל, בעל ריח בולט ומלוח במידת מה, אשר הומצא במחצית המאה ה-20. מרכיבי המאכל אופייניים למטבח הדרום איטלקי: עגבניות, שמן זית, זיתים, פלפלת צ'ילי, צלף, ושום.

מקור המאכל

קיימות גרסאות שונות באשר למועד המצאתו ומקורו המדויק של המאכל, אולם ככל הנראה המאכל הומצא קרוב לאמצע המאה ה-20. האיזכור המוקדם ביותר של ספגטי אלה פוטנסקה הוא ככל הנראה בשנת 1961, עת המאכל נזכר ברומן מאת רפאלה לה קפריה (Raffaele La Capria), "הפצע הקטלני" (Ferito a morte).
מהדורת 1971 של ספר הבישול האיטלקי הבולט Il cucchiaio d'argento ("כפית הכסף") אינה כוללת מתכון לספגטי אלה פוטנסקה, אף שקיימים שני מתכונים אחרים של ספגטי מדרום איטליה הדומים לו במידה רבה. סיפור עממי מייחס את המצאת הספגטי אלה פונטנסקה לזונות שעבדו בנאפולי במחצית המאה ה-20, אשר לא הורשו לצאת מפתח ביתן וחיפשו אחר מאכלים המבוססים על תוצרת מקומית, שניתן לבשלם במהירות והם מזינים.

מתכון בסיסי

הרוטב למאכל זה נקרא: sugo alla puttanesca ("רוטב בסגנון הזונה"). קיימות מספר גרסאות למאכל. הגרסה הנפוליטנית, היא ללא אנשובי. ברוב המטבחים הרוטב הוא מלוח מעט (ממלח ודגי אנשובי), מתובל (מצ'ילי) ובעל ריח בולט (מן השום). בדרך הכלל הרוטב מוגש על גבי ספגטי, אף שיש המגישים אותו עם פסטה פנה (penne; "אטריות צינור"), בוקטיני, לינגוויני, או ורמיצ'לי (Vermicelli).
שום ובצל קצוצים ואנשובי (להוציא בגרסה הנפוליטנית) מוקפצים בשמן זית, במחבת. קוצצים פלפלת צ'ילי, זיתים וצלפים ומוסיפים למחבת וכן עגבניות קצוצות, אורגנו, מלח ופלפל שחור. מצמצמים את הרוטב בהרתחה איטית ושופכים מעל ספגטי אל דנטה, מקשטים בפטרוזיליה.
שמואל בן ארצי

ביוגרפיה

נולד בשם שמואל הון (האן) בבילגוריי שבפולין. למד בתלמוד תורה ובסניף של ישיבת נובהרדוק במזריטש, וכן למד לימודים כלליים. לימים הנציח את עולמה של נובהרדוק בשלושה מספריו: "נוברדוק", "שבתי" ו"בין יצרו ליוצרו".
בשנת 1933 עלה לארץ ישראל, כחלק מקבוצת תלמידים שייסדו את ישיבת בית יוסף בבני ברק. במהלך ההפלגה נפגש עם קבוצת חלוצים, שהתיישבו בסמוך למקומה של הישיבה. הוא החל בלימוד עברית בהשפעתם. עקב קשריו עם החלוצים והשפעתם עליו סולק מהישיבה יחד עם חברו שמעון יוז'וק. מאחר שלא היו לו קרובי משפחה בארץ, הצטרף לקבוצת החלוצים. עבד כחקלאי בפרדסי בני-ברק וכמנהל מחלקה במשרד המזון של הממשל הבריטי בנתניה. בשנת 1945 שירת באצ"ל ומשנת 1946 עד 1948 ב"הגנה". במסגרת פעולותיו נמלט מכוחות בריטיים שניסו ללוכדו בשכונת מאה שערים בירושלים אל תוך בית שדלתו הייתה פתוחה. מפגש זה הוביל לקשר עם בת המשפחה הבכורה, שלימים נישאה לו חרף התנגדות משפחתה.
ב-1946 החל ללמד בבית-הספר 'עממי' (כיום בית הספר על שם ארליך) בטבריה. בסוף שנות הארבעים עבר להתגורר בקיבוץ מחניים ולימד בבית הספר המקומי. בשנת 1952, עם הפילוג בתנועה הקיבוצית, עברה המשפחה להתגורר בכפר חיטים. משם עבר לקריית עמל שבקריית טבעון. משנת 1967 החל ללמד בסמינר למורים בנהלל במשך כעשור. בין תלמידיו: דודו פישר וגדי סוקניק. בן ארצי היה בעל תואר ראשון ושני בתנ"ך, בספרות ובלשון עברית מאוניברסיטת חיפה. 
חיבר ספרים למבוגרים, לנוער ולילדים. בשנת 2000 זכה בפרס ק. צטניק. 
היה יקיר קריית טבעון משנת 1982. בזקנותו עבר להתגורר בירושלים וחזר לשמור על אורח חיים דתי. בחודשים האחרונים לחייו התגורר יחד עם בתו, שרה נתניהו, במעון ראש הממשלה בירושלים.
בן ארצי נפטר בגיל 96 והובא לקבורה בהר המנוחות בירושלים.
בתום השלושים לפטירתו הודיע חתנו בנימין נתניהו, ראש ממשלת ישראל, על הקמת חוג לתנ"ך על שמו במעון ראש הממשלה כהמשך למסורת שהייתה נהוגה בימי דוד בן-גוריון ומנחם בגין.

משפחתו

בן ארצי נישא לחוה (לבית פריצקי), בת למשפחה חרדית מירושלים, דור שישי בארץ ישראל, שעבדה כמורה לכיתות א-ב עד לנישואיהם ולהם ארבעה ילדים: מתניה בן ארצי - פרופסור למתמטיקה, חָגִי בן ארצי - מרצה לתלמוד ולמחשבת ישראל, אמציה בן ארצי - טייס קרב לשעבר, מומחה לתקשורת מחשבים המתגורר בארצות הברית, ושרה נתניהו - פסיכולוגית ואשת ראש ממשלת ישראל בנימין נתניהו.
שלושת בניו היו חתני תנ"ך: אמציה היה סגן חתן התנ"ך העולמי, מתניה זכה במקום השני בחידון התנ"ך לילדים בהיותו בן 10, וחגי היה חתן חידון התנ"ך הארצי. נכדו אבנר, בנה של שרה נתניהו, היה סגן שני לחתן חידון התנ"ך העולמי בשנת ה'תש"ע.